Vec C-204/07 P

C.A.S. SpA

proti

Komisii Európskych spoločenstiev

„Odvolanie — Dohoda o pridružení medzi EHS a Tureckom — Nariadenie (EHS) č. 2913/92 — Článok 239 — Colný kódex Spoločenstva — Vrátenie a odpustenie dovozného cla — Koncentráty ovocných štiav z Turecka — Sprievodné osvedčenia — Sfalšovanie — Špeciálna situácia“

Návrhy prednesené 13. marca 2008 — generálna advokátka V. Trstenjak I - 6138

Rozsudok Súdneho dvora (tretia komora) z 25. júla 2008 I - 6186

Abstrakt rozsudku

Vlastné zdroje Európskych spoločenstiev – Vrátenie alebo odpustenie dovozného alebo vývozného cla – Existencia špeciálnej situácie

(Článok 211 ES; Dohoda o pridružení medzi EHS a Tureckom, článok 7; nariadenie Rady č. 2913/92, článok 239)

Špeciálna situácia v zmysle článku 239 nariadenia č. 2913/92, ktorým sa ustanovuje Colný kódex Spoločenstva, je preukázaná, ak z okolností prípadu vyplýva, že osoba povinná zaplatiť clo sa nachádza v špeciálnej situácii v porovnaní s inými podnikateľmi vykonávajúcimi rovnakú činnosť a za absencie týchto okolností by neutrpela ujmu spojenú s dodatočným zapísaním cla.

Kontrola správneho uplatňovania dohody o pridružení zo strany Komisie môže predstavovať takúto špeciálnu situáciu. S cieľom určiť, či okolnosti určitého prípadu predstavujú špeciálnu situáciu, Komisia musí posúdiť súhrn relevantných skutkových údajov. Z toho vyplýva, že hoci Komisia má pri uplatňovaní článku 239 Colného kódexu Spoločenstva širokú mieru voľnej úvahy, nemôže neprihliadať na svoju povinnosť účinne vyvážiť na jednej strane záujem Spoločenstva na plnom rešpektovaní ustanovení colnej právnej úpravy, či už je to právna úprava Spoločenstva, alebo právna úprava, ktorá zaväzuje Spoločenstvo, a na druhej strane záujem dobromyseľného dovozcu neznášať škody presahujúce obvyklé podnikateľské riziko. Pri skúmaní žiadosti o vrátenie alebo odpustenie dovozného cla sa teda Komisia nemôže obmedziť na posúdenie správania a konania dovozcu a vývozcu, ale musí zohľadniť najmä vplyv svojho vlastného správania na konkrétnu situáciu daného prípadu v rámci svojej povinnosti dohľadu a kontroly.

Z článku 211 ES, z článku 7 Dohody o pridružení medzi EHS a Tureckom a z početných rozhodnutí prijatých na jej uplatnenie okrem iného vyplýva, že Komisia ako strážkyňa Zmluvy ES a dohôd uzavretých podľa nej je povinná ubezpečiť sa o správnom uplatňovaní povinností tretích štátov, ktoré si dojednali v zmysle dohody uzavretej so Spoločenstvom prostredníctvom prostriedkov uvádzaných Zmluvou alebo rozhodnutí prijatých na základe Zmluvy. V tejto súvislosti jej prislúcha využívať v celom rozsahu právomoci, ktorými disponuje v zmysle týchto ustanovení, s cieľom nezanedbať svoje povinnosti dohľadu a kontroly správneho uplatňovania predmetnej dohody, čo je o to viac namieste v situácii, keď boli vykonané vývozy do toho istého prístavu Spoločenstva, prostredníctvom tej istej vyvážajúcej spoločnosti, počas rovnakého referenčného obdobia na základe neplatných, ako aj nepravých osvedčení.

Pokiaľ ide o oznámenie vzorov odtlačkov pečiatok a podpisov používaných v týchto colných úradoch, ktoré umožňuje vykonávať účinný dohľad, pokiaľ ide o dodržiavanie colných predpisov týkajúcich sa colných preferencií, povinnosť prislúchajúca Komisii dbať o to, aby bola dohoda o pridružení správne uplatňovaná, si vyžaduje, aby mala Komisia, a prostredníctvom nej colné orgány členských štátov, kedykoľvek k dispozícii všetky údaje, ktoré by jej umožňovali vykonať účinnú kontrolu, pričom vzory odtlačkov pečiatok a podpisy nepochybne predstavujú takéto údaje. V tejto súvislosti zaregistrovanie osvedčení vystavených colnými orgánmi je v prípadoch medzinárodného obchodovania nevyhnutnou praxou, zatiaľ čo pri uplatňovaní Dohody o pridružení medzi EHS a Tureckom povinnosť tureckých orgánov zaregistrovať osvedčenia A. TR. 1 vyplýva z vykonávacích ustanovení tejto dohody, a to takým spôsobom, že v situácii dvojitého dovozu do Spoločenstva vykonaného na základe osvedčení A. TR. 1 s rovnakým registračným číslom, jedného pravého a druhého nepravého, Komisia musí overiť, či k takému dovozu skutočne došlo.

Keďže v tomto prípade Komisia v plnom rozsahu nevyužila právomoci dohľadu a kontroly, ktorými disponuje v rámci uvedenej dohody o pridružení na zabezpečenie správneho uplatňovania dohody, jej nesplnenie si povinností predstavuje špeciálnu situáciu v zmysle článku 239 Colného kódexu Spoločenstva odôvodňujúcu vrátenie alebo odpustenie dovozného cla vybraného na základe sfalšovaného alebo nesprávneho osvedčenia.

(pozri body 82, 88, 89, 92 — 96, 99, 104, 105, 117, 118, 123, 124, 126, 130, 131, 136)